
R A P O R T 
asupra proiectului de Lege privind aprobarea

Ordonanţei   Guvernului    nr.55/1998   pentru

completarea Ordonanţei Guvernului nr.12/1993

 privind achiziţiile publice. 



Cu adresa nr.373 din 16 noiembrie 1998, înregistrată sub nr.823/XVIII/11 din 17 noiembrie 1998, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea Ordonanţei Guvernului nr.55/1998 pentru completarea Ordonanţei Guvernului nr.12/1993 privind achiziţiile publice.



Acesta a fost dezbătut şi adoptat de Senat la data de 9 noiembrie 1998.


În şedinţa comisiei din 24 noiembrie 1998, a fost examinat proiectul de lege şi s-a hotărât, cu majoritate de voturi, ca acesta să fie supus plenului Camerei Deputaţilor, spre dezbatere,  în forma adoptată de Senat, întocmindu-se în acest sens, raportul favorabil nr.373 din 24 noiembrie 1998.



Cu ocazia dezbaterii în plenul Camerei Deputaţilor, în ziua de 13 martie 2001, la solicitarea preşedintelui Comisiei juridice, de disciplină şi imunităţi, care a precizat că Ordonanţa Guvernului nr.55/1998 a fost abrogată expres prin Ordonanţa Guvernului nr.118/31 august 1999, s-a hotărât restituirea raportului la comisie în vederea reexaminării.



În şedinţa din 28 martie 2001, în prezenţa reprezentantului Ministerului Finanţelor Publice, a fost reexaminat proiectul de lege.



În timpul dezbaterilor, constatându-se că Ordonanţa Guvernului nr.55/1998, supusă aprobării, a fost abrogată prin art.113 alin.(1) din Ordonanţa Guvernului nr.118/ 1999 privind achiziţiile publice,publicată în Monitorul Oficial al României nr.431 din 31 august 1999, s-a hotărât, cu majoritate de voturi, să se propună plenului Camerei Deputaţilor respingerea proiectului de lege, întrucât a rămas  fără obiect.



În raport de obiectul şi conţinutul său, proiectul de lege face parte din categoria legilor ordinare. 



Prezentul raport prin care se propune respingerea proiectului de Lege privind aprobarea Ordonanţei   Guvernului   nr.55/1998   pentru  completarea Ordonanţei Guvernului nr.12/1993 privind achiziţiile publice, înlocuieşte raportul iniţial nr.373 din 24 noiembrie 1998.
                 PREŞEDINTE,                                    SECRETAR, 

               dr. Ionel Olteanu                              Carmen Dumitriu

